**Vis de maci**

*Sorina*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vis de maci

Se-ncarcă cerul verii cu nori din roşul florii,

care apoi ajung pe-obrajii mei rotunzi,

iar fiecare rid, mi se scufundă-n zorii

sărutului din tine, ce-n mine îl ascunzi.

Când mintea mea cuprinde mişcarea unui mac,

uitate unduiri, prin braţe îmi revin

iar lanul pare-n zare oglinda unui lac,

îmbrăţişat de vântul ce suflă tot mai lin.

O parte-atunci din mine se contopeşte viu

cu norii şi lumina, ce-mi trec uşor prin gene,

încât tot eu aş vrea în ochii tăi să fiu

minunea unui dor, ce lacrimile-şi cerne.